Emanuele Giaccherini

Emanuele Giaccherini (født 5. mai 1985) er en italiensk tidligere fotballspiller.
Han har tidligere spilt for Juventus og AC Cesena og på utlån hos klubbene Forlì FC, AC Bellaria Igea Marina og AC Pavia. Giaccherini var også en del av Italias tropp i EM i fotball 2012.


== Klubbkarriere ==


=== Cesena ===
Giaccherini begynte sin fotballkarriere med ungdomsfotball hos AC Cesena i 2002. I 2003/2004-sesongen deltok han i den landsomfattende ungdomsturneringen Campionato Nazionale Primavera og ble denne turneringens toppscorer med 15 mål. Giaccherini ble deretter sendt ut på et fire års langt låneopphold hos klubbene Forlì FC, AC Bellaria Igea Marina og AC Pavia, som alle spilte i Lega Pro. Da Cesena rykket ned til Lega Pro Prima Divisione i 2008 ble Giaccherini hentet tilbake og fikk tillit på topp i 2008/2009-sesongen sammen med angriperen Simone Motta.
Cesena rykket opp igjen til Serie B etter å ha vunnet divisjonen i juni 2009, og i den påfølgende 2009/2010-sesongen rykket klubben rett opp til Serie A. Klubben hadde da rullert på angrepsalternativene, noe som resulterte i at Giaccherini spilte på topp med både Guilherme do Prado, Dominique Malonga, Ezequiel Schelotto og Cristian Bucchi, men hvor ingen av dem fikk tosifret antall seriekamper. I 2010/2011-sesongen fikk han igjen tillit i angrepet og ble flankert av nevnte Schelotto samt Erjon Bogdani og Luis Jiménez. Giaccherini endte med syv scoringer og fire målgivende pasninger i sin første sesong i Serie A.


=== Juventus ===
Den 25. august 2011 ble Giaccherini overført til storklubben Juventus som følge av at det ble inngått en avtale om sameie med Cesena til en verdi av tre millioner euro, hvor Cesena beholdt 50% av kontrakten. Hans første mål kom i en Coppa Italia-kamp mot Bologna FC 1909 den 8. desember 2011. Hans første seriemål for Juventus kom mot Atalanta BC da han scoret det andre målet i en 2–0-seier den 21. januar 2012. 
Med skader og suspensjoner på førstelagsspillerne Claudio Marchisio og Arturo Vidal ble Giaccherini flere ganger i 2011/2012-sesongen foretrukket som offensiv midtbanespiller av lagets trener Antonio Conte.


=== Sunderland ===
Den engelske Premier League-klubben Sunderland AFC bekreftet 16. juli 2013 at Giaccherini hadde skrevet under en fireårskontrakt hos dem. Den 31. august 2015 ble Giaccherini lånt ut til den italienske klubben Bologna ut 2015/2016-sesongen.


== Landslagskarriere ==
Giaccherini ble, uten tidligere landslagserfaring, tatt ut i Italias landslagstropp til EM i fotball 2012 i Polen og Ukraina av landslagstrener Cesare Prandelli. Han fikk sin landslagsdebut for Italia i gruppespillkampen mot Spania den 10. juni 2011 (1–1), hvor han spilte venstre kantspiller i en 3–5–2-formasjon.Han ble tatt ut i Italias EM-tropp til EM i Frankrike 2016.


== Meritter ==
JuventusSerie A (1): 2011/2012


== Referanser ==


== Eksterne lenker ==
(en) Emanuele Giaccherini – FIFA 
(en) Emanuele Giaccherini – UEFA 
(en) Emanuele Giaccherini – Transfermarkt 
(en) Emanuele Giaccherini – national-football-teams.com 
(en) Emanuele Giaccherini – WorldFootball.net 
(en) Emanuele Giaccherini – Soccerbase.com 
(en) Emanuele Giaccherini – Soccerway 
(en) Emanuele Giaccherini – EU-Football.info 
(en) Emanuele Giaccherini – FBref 
(es) Emanuele Giaccherini – as.com